b'\n_START_ARTICLE_\nReppenelva\n_START_SECTION_\nElvas l\xc3\xb8p\n_START_PARAGRAPH_\nVassdraget har sine kilder mellom Korg\xc3\xa5sen i vest og vannskillet mot Neidenvassdraget, langs grensa mot S\xc3\xb8r-Varanger kommune, i \xc3\xb8st. Herfra renner de tre kildeelvene Juggejohka, Njoaskejohka og Beaskajohka, som samles i Dierggej\xc3\xa1vri. Reppenelva renner ut fra nordenden av Dierggej\xc3\xa1vri og passerer gjennom en rekke sm\xc3\xa5 innsj\xc3\xb8er i en \xc3\xa5pen, skogkledt dal. Ved \xc3\x81idneluoppal smalner hoveddalen inn og f\xc3\xa5r preg av elvejuv, f\xc3\xb8r den lenger nede igjen blir noe videre. Berggrunnen i omr\xc3\xa5det best\xc3\xa5r i hovedsak av granittiske gneiser som danner et landskap med lave, kolleformede fjell med korte, grunne daler mellom._NEWLINE_Ned mot munningen er dalf\xc3\xb8ret fylt med l\xc3\xb8savsetninger fra et isranddelta, hvor det er utviklet flere strandvoller. P\xc3\xa5 de siste 700 metrene har elva et fall p\xc3\xa5 over 50 meter. Den har her gravd seg inn i l\xc3\xb8smassene og danner en rekke stryk og sm\xc3\xa5 fosser.\n_START_SECTION_\nFiske\n_START_PARAGRAPH_\nVassdraget er rikt p\xc3\xa5 \xc3\xb8rret og r\xc3\xb8ye. I et fors\xc3\xb8k p\xc3\xa5 \xc3\xa5 f\xc3\xa5 laks til \xc3\xa5 etablere seg i vassdraget ble det p\xc3\xa5 slutten av 1960-tallet bygd syv laksetrapper nederst i elva med til sammen 101 kulper. Prosjektet ble gjennomf\xc3\xb8rt som et sysselsettingstiltak p\xc3\xa5 initiativ fra Nesseby kommune. Laksetrappene har imidlertid ikke blitt vedlikeholdt siden, og er n\xc3\xa5 forfalt.'